Boek-uittreksel: Die Bybel is God se liefdesbrief aan sy kinders | Maroela Media\nIn die begin was die Woord daar, en die Woord was by God, en die Woord was self God (Johannes 1:1).\nHier volg ŉ uittreksel uit Die liefdesboek: God se liefde vir ons en ons liefde vir mekaar deur Christine Ferreira en Marielle de Vos.\nIn Genesis lees ons hoe God gesels-gesels saam met Adam deur die tuin wandel. Later ook met Adam en Eva as lewensmaats. Adam word geseën om God se skepping te versorg en keuses te maak wat tot gevolge sal lei: goed of sleg. As Skepper weet God dit is nie goed dat die mens alleen is nie. In sy ondeurgrondelike liefde skep Hy vir Eva uit Adam se ribbebeen. Adam se liefdesverhouding met God word nou uitgebrei na een soos hy self, ’n metgesel, ’n deel van hom. Sy moet naby aan sy hart bly en hy moet haar in liefde beskerm, soos ’n ribbebeen ons hart in ons liggaam beskerm. Eva is nie uit Adam sy voetbeen geskep dat hy op haar mag trap of uit sy skedelbeen sodat hy haar mag oorheers nie.\nGod ontmoet Adam en Eva saans vir ’n hart-tot-hart-kuiertjie en stel intens in hulle welstand belang. Hulle ongehoorsaamheid versuur egter die liefdesverhouding tussen hulle en God. Hulle sonde bring skeiding tussen hulle en God en tussen hulle twee. Hulle laat ’n derde party, ’n bedrieër, in hulle verhouding toe. En met sy leuens laat val hy hulle oë op hulle tekorte, in plaas van hulle oorvloed.\nAdam en Eva laat Satan toe om hulle met sy bedrieglike leuens te laat twyfel aan God se volmaakte liefde vir hulle. Hulle word blootgestel aan die leuen dat hulle iets moet doen om soos God te wees, al het Hy hulle reeds na sy beeld en sy gelykenis geskep. Hulle gulsigheid en ongehoorsaamheid bemagtig Satan om God se ware beeld uit hulle diepste wese te steel sodat hulle op hulleself begin fokus.\nOns almal werk vandag hard aan ons selfbeeld. Net soos Adam en Eva in hulle ongehoorsaamheid, is ons selfgesentreerd in plaas daarvan om op God se liefde vir ons en sy beeld in ons te fokus. Ons probeer onsself steeds deur ons godsdienstige dade met vyeblare beklee. Ons ervaar skaamte en skuldgevoelens en is geneig om God en ander mense, in en buite ons huishouding, te blameer vir ons gebroke verhoudings. Dikwels moet ons God eers toelaat om ons gebroke karakter en emosies te herstel voordat Hy ons gebroke verhoudings kan herstel.\nGod openbaar sy groot liefde aan Adam en Eva deur ’n lam te slag en hulle naaktheid met die vel te beklee. God, die Vader van liefde en waarheid, beklee ons ook met sy liefde. Hy versoen ons met Homself wanneer Hy Hom as die God van verhoudings in en deur sy Seun, Jesus Christus, openbaar. Jesus is die weg, die waarheid en die lewe en Hy verseker ons dat ons die Vader sien wanneer ons Hom sien. God die Vader en God die Seun se onselfsugtige liefde vir mekaar is vir ons ’n toonbeeld van God se Heilige Gees wat ons verhoudings moet beheer en rig.\nJohannes, Jesus se lieflingdissipel, herken Jesus as die Lam van God wat gekruisig sal word om ons met God die Vader te versoen. Johannes 3:16 is ’n kernvers in die Bybel. Onomwonde vertel dit vir ons die waarheid dat God die wêreld so liefgehad het dat Hy sy enigste Seun gegee het sodat elkeen wat in Hom glo nie verlore sal gaan nie, maar die ewige lewe sal hê.\nDie Bybel noem die mens Jesus dan ook die tweede Adam. Hy leef hier op aarde onder leiding van God se Gees. Hy stel sy wil volkome ondergeskik aan God se volmaakte wil vir Hom as mens. Sy Geesgedrewe verhouding met God die Vader verskil hemelsbreed van dié van die eerste Adam, wie se sondige natuur sy lewe beheers het, soos ons in Genesis lees. En Hy is die voorbeeld wat ons moet navolg.\nHierdie mooiste liefdesverhaal ooit, opgeteken in God se Woord, eindig op ’n wonderskone noot in die laaste boek van die Bybel, Openbaring. In Openbaring 19 breek die tyd aan vir die bruilofsfees van die Lam. Ons, sy bruid, word geklee in fyn, helderskoon linne, witgewas deur die bloed van die Lam. Dié fyn linneklere is die regvaardige dade van die heiliges, dié wat aan God toegewy is. Die kosbare wolkleed waarmee die Lam ons as sondige mense beklee, word gesien as ’n asemrowende bruidskleed voor sy genadetroon.\nOpenbaring 19:9 sê vir ons dat ons wat na die bruilofsfees van die Lam genooi is, geseënd is.\nHere, dankie vir u Woord wat voleindig is en vas staan tot in alle ewigheid. Dankie dat ek kan weet die woorde wat van U af kom, is betroubaar. Ek kan dit glo. Help my om erns te maak met u Woord. Help my om dit altyd te koester. Laat u Woord my lei in alles wat ek doen, dink of aanpak. Dankie vir u kosbare liefde vir my. In Jesus se Naam. Amen.\nMaak vandag tyd om God se Woord, sy liefdesbrief aan jou, te lees en te bestudeer.\nNooi die Heilige Gees om jou te lei terwyl jy die Woord lees en dit vir jou persoonlik te maak.\nKies ’n Bybelgedeelte wat jy ’n week lank elke dag wil lees. Deur die herhaling sal jy dit in jou hart en gedagtes vaspen.\nVra God om spesifieke Bybelgedeeltes vir jou oop te breek.\nLees ook minder bekende Bybelgedeeltes en bepeins die boodskap wat daarin versteek lê.\nTriomfantelike Christene veg nie vir oorwinning nie; hulle vier die fees van oorwinning wat reeds behaal is – Reginald Wallis.\nEk weet dalk nie wat die toekoms inhou nie, maar ek weet wie die toekoms vashou. En omdat Hy aan my kant is, sal ek nie wankel nie – Kofi Namoah.\nAlmal wat in ware geloof die Here aanroep, uit die diepte van hulle harte, sal vir seker gehoor word en sal ontvang wat hulle gevra en begeer het – Martin Luther.\nGod wil meer met ons praat as wat ons wil luister. Hy is liefde, en liefde begeer gesprek – Linda Schubert.\nDie hoogste vorm van gebed is ’n dialoog. Vir my is die belangrikste deel daarvan om na God se antwoorde te luister – Frank C Laubach.\nSkryf jou vyf gunsteling-Bybelverse neer. Dink na oor waarom juis hierdie verse vir jou soveel betekenis het.\nDink aan tien woorde uit die Woord wat God se liefde vir jou verteenwoordig of vergestalt. Skryf hierdie woorde neer. Oordink dit en knoop dit vas in jou hart.


Nou word rotskuns verstaan | Vroue-Landbouvereniging van Kaapland\nHome/News, Porterville Tak/Nou word rotskuns verstaan\nRika du Plessis van Natuurbewaring verduidelik die geskiedenis van die kunswerke van die Aboriginies in Australië en Suid-Afrika se Khoi- en San-inwoners. Australië is geografies so groot soos die hele Suidelike Afrika.\nAustralië geskiedenis: Die eerste Aboriginies het 60 000 jaar gelede in Australië arriveer.\nDie eerste kontak met Europeërs was in 1606 en 1616 met Hollandse skepe op die Noordkus, in 1699 met Dampier, eerste Engelsman aan die Weskus en in 1770 met kaptein Cook aan die Ooskus. Die eerste Britse Setlaars het in 1788 in Botany Bay aangeland. Hulle rotskuns beeld verskeie rituele, gelowe en bygelowe uit, soos byvoorbeeld die Rainbow Serpeant wat uitbeeld die twee vroue wat dieselfde man wou hê. Die een het toe die ander een in die water ingetrek en verdrink soos wat die krokodil doen. Hulle tekeninge bestaan uit visse, kangaroes, waterskilpaaie, tiere, die Dingo (ingevoerde hond), skepe en byle. Omdat daar geen natuurlike soogdiere is nie, speel die buideldiere ‘n groot rol in hulle uitbeeldings. Hulle maak ook gebruik van X-ray paintings waar die binnegoed geteken word, of ook die kolletjietegniek. Dit is besonders van Australië.\nAboriginiese kuns in Australië\nSuid-Afrikaanse geskiedenis: Die Homo naledi-spesie dateer reeds so ver as 3 miljoen jaar gelede. Die eerste Suid-Afrikaanse rotskuns is sowat 75 000 jaar gelede by Blombos gedoen en was net kraptekeninge op rots.\nEerste Suid-Afrikaans rotskuns\nNavorsing word gedoen deur plant- of dierematerie deur ‘n masjien te sit en die koolstofatome wat afgeskei word kan dan die ouderdom dateer. Die grotbewoners het alles net so in die grot laat lê en dus die rede hoekom daar verskillende lae opgebou is. Die toetse kan nie op rotse gedoen word nie omdat die klip verbrokkel.\nVerskeie mediums is gebruik om kleur te verkry, soos bv. wit kaolienklei, vet, bloed, plantsappe en swart houtskool, asook ysteroksied wat geoksideer het in die klip. Stokkies, ystervarkpenne of vingers is gebruik om die verf aan te wend.\nDie tekeninge het uitgebeeld wat hulle gedoen het in die alledaagse lewe en hul rituele. Diere is ook baie belangrik in die kuns. So beeld die olifant die familiebande uit, die eland is deel van die ritueel vir ‘n seun om man te word. Wanneer hy ‘n eland kan doodmaak, word die vel gebruik as karos om aan hom beskerming te gee teen die koue en dit is dan ‘n teken dat hy vir homself kan sorg. Mans en vroue, visse, jagtoerusting en diere word pertinent in die tekeninge uitgebeeld. Seilskiptekeninge kom voor in die Groot Winterhoekberge. Die San was ‘n nomadiese volk en die tema van die tekeninge was dus nie noodwendig gebonde aan die omgewing nie.\nDie kunswerke word bedreig in Afrika omdat dit beskadig word deur oorlogvoering en ontploffings. Brandberg se vrou is eintlik ‘n tekening van ‘n man, maar dit is beskadig as gevolg van te veel water.\nIn Australië word die tekeninge oor geteken om dit behoue te laat bly. Omdat die kuns daar nie so oud is nie, word iemand in die stam benoem om dit oor te verf omdat dit as toerisme te bevorder.\nMary-Ann van Schalkwyk, Voorsitter, Rika du Plessis, spreker en Joey Koen, Saamroeper Kunste en Handvlyt.\nBy Natania Schmidt|2016-03-11T07:45:29+02:00Maart 11th, 2016|News, Porterville Tak|0 Comments